Palántázás, ültetés

A magról való szaporítást vetésnek, a többi növényrész földbe helyezését ültetésnek, illetve palántázásnak nevezzük, ezzel is kifejezve a szaporítóanyagok minőségi különbségét, növénytani jellegét. A magot valamikor egyszerűen elszórták a jól rosszul megmunkált földfelszínre, ahol az a csapadék hatására előbb utóbb kikelt.

A nyugalmi állapotban lévő mag sokkal többet elvisel, mint a nedvdús egyéb növényrészek, melyek közül a tápanyag raktározásra kialakult gyökerek, hagymák kevésbé, a palánták sokkal érzékenyebbek a kedvezőtlen életfeltételekre. Az olykor a gyermekre alkalmazott „emberpalánta” kifejezés is érzékelteti a fogalom tartalmát, mely szerint a palánta féltő gondosságot, gondozást igényel, hogy megszokott környezetéből kiszakítva és más környezetbe áthelyezve újra életre kelljen, lendületesen növekedjen, fejlődjön.

Legnagyobb veszély a palánták és egyéb élő növények számára a túlzott vízveszteség, mert azt begyökerezésükig alig tudják pótolni. Legelőnyösebb lenne minden átültetéskor sértetlen gyökérzetű földlabdával felszedni a palántákat és úgy helyezni át új környezetükbe.

A palántanevelés főbb időszakait a következő ábra mutatja. (F=Fűtött fóliasátor, H=Hideg fóliasátor, SzF=Szabadföldi palántázás)

(DR. BALÁZS SÁNDOR–DR. FÍLIUS ISTVÁN: Zöldségtermesztés a házikertben)